सालाना टर्नओवर एक करोड़; अभी तीन राज्यों में सर्विस
Akanksha Tandon's Success Story: From DigiQure Founder to Remarkable Achievements आकांक्ष बताते हैं, ‘जब हमने इस कंपनी की शुरुआत की, तो घरवालों का सपोर्ट नहीं था। पापा का कहना था कि सरकारी नौकरी छोड़कर ये सब करना…। ठीक नहीं है।
आपको दो किस्से बताता हूं…
‘मेरे यहां एक काम करने वाली आती थी। उसकी बेटी गीता भी साथ में हर रोज आती थी। हम दोनों हमउम्र थे। साथ में खेलते-कूदते थे। अचानक काम करने वाली ने घर आना बंद कर दिया। कुछ दिन बाद जब वो वापस आई, तो उसके साथ बेटी नहीं थी। पूछने पर पता चला कि टायफायड की वजह से उसकी मौत हो गई। समय पर इलाज नहीं मिल पाया।’
‘शहर और गांव के बीच में एक नदी थी, जिस पर पुल नहीं था। शहर से गांव जाने का कोई नजदीकी रास्ता नहीं था। गांव के लोग जब बीमार पड़ते, तो इलाज के लिए उन्हें नाव के सहारे शहर जाना पड़ता। समय पर एंबुलेंस न मिलने से कई लोगों की जान चली जाती थी। प्रेग्नेंट लेडी की भी मौत हो जाती थी।’
मध्यप्रदेश की राजधानी भोपाल स्थित एक बिल्डिंग के दूसरे माले पर कुछ लोगों की टीम लैपटॉप पर गांव के पेशेंट के साथ बातचीत कर रही है। यहीं पर डिजीक्योर ई-क्लिनिक के को-फाउंडर आकांक्ष टंडन अपनी जर्नी मुझसे शेयर कर रहे हैं।
आकांक्ष कहते हैं, ‘जिस दिन घर पर काम करने वाली की बेटी की मौत की खबर मुझे मिली। उसी दिन लगा कि गांव के लिए हेल्थ कितना जरूरी है। शहर के मुकाबले गांव में स्वास्थ्य के हालात कैसे हैं? बूढ़े, बच्चे, प्रेंग्नेंट लेडी... इलाज के अभाव में न जाने कितनों की मौत हो जाती है। हालांकि उस वक्त मेरी उम्र बहुत कम थी। इसी सोच ने 2018 में ई-क्लिनिक कंपनी ‘डिजीक्योर’ को जन्म दिया।’
आकांक्ष के साथ उनकी कंपनी के दो और को-फाउंडर अंकुर और साकेत हैं। तीनों कॉलेज के दिनों के दोस्त हैं। एक साथ तीनों ने एनआईटी भोपाल से इंजीनियरिंग की है।
आकांक्ष बताते हैं, ‘ हम तीनों दोस्तों ने जॉब छोड़कर 2018 में इस कंपनी की शुरुआत की थी। उस वक्त लोगों ने न जाने क्या-क्या कहा था। ताने मारते थे। आज जब देखता हूं कि गांव के लोगों को भी डिजीक्योर के जरिए हेल्थ की बेहतर सुविधा मिल रही है, तो खुशी होती है। लगता है कुछ तो अच्छा कर रहा हूं।'
आकांक्ष आगे कहते हैं, 'वो भी दिन थे, जब हमारे दिन की शुरुआत ही तानों से होती थी। दरअसल, हम तीनों दोस्तों ने जॉब छोड़कर इस कंपनी की शुरुआत की थी। घरवाले, रिश्तेदार सभी यही कहते थे कि पागल हो गया है।
ऑफिस की जॉब, सरकारी नौकरी छोड़कर गांव-गांव धूल-मिट्टी फांकने चला है। गांव के लोगों के स्वास्थ्य में क्या ही बदलाव ला पाएगा। आज देखिए, 5 हजार से ज्यादा लोगों को हम हेल्थ फैसिलिटी पहुंचा चुके हैं। मैंने BHEL की जॉब छोड़ी थी।’
आकांक्ष बताते हैं, ‘पापा ग्रामीण बैंक में थे। उस वक्त सैलरी कितनी ही मिलती थी, आपको भी पता है। 90 के दशक में हम लोग सागर शहर में शिफ्ट हो गए थे। बाद में फिर स्टडी के लिए मैं भोपाल आ गया। 2008-09 की बात है। यहां से बी.टेक किया। इसी दौरान अंकुर और साकेत से मुलाकात हुई।
कॉलेज से पासआउट होते ही मेरी जॉब BHEL बेंगलुरु में लग गई। अच्छी खासी सैलरी थी। करीब 8 साल तक मैंने जॉब किया। 2018 का साल बीत रहा था। साकेत उस वक्त यूएस में था। वो इंडिया वापस आने का प्लान कर रहा था।
मेरे मन में बचपन से गीता को लेकर एक कसक बनी हुई थी। तब लगा कि यदि अभी भी गांवों के लोगों के लिए कुछ नहीं किया, तो फिर आगे कुछ नहीं कर पाऊंगा।’
आकांक्ष के दोस्त अंकुर सागर में रहते हैं, जबकि साकेत भोपाल में।
साकेत पूरी टेक्नोलॉजी को संभालते हैं। मेरी उनसे भी बात होती है। साकेत बताते हैं, ‘स्टडी के बाद मैं यूएस चला गया था, लेकिन घरवाले चाहते थे कि मैं इंडिया में ही रहकर कुछ करूं। मम्मी-पापा का मैं अकेला बेटा हूं।
जब आकांक्ष ने इस स्टार्टअप के बारे में बातचीत की, तो मुझे भी अच्छा लगा। तब हमें इसके बारे में कुछ भी पता नहीं था। सिर्फ ये था कि हां… गांव-गांव लोगों तक स्वास्थ्य सुविधा पहुंचाना है।’
आकांक्ष कहते हैं, ‘हम तीनों इंजीनियरिंग बैकग्राउंड से हैं। टेक्नोलॉजी पार्ट तो समझते हैं, लेकिन ग्राउंड के बारे में पता नहीं था। कई महीने हम लोग गांव-गांव घूमते रहे। ग्रामीण इलाके में रहने वाले लोगों को किस तरह की दिक्कतों का सामना करना पड़ता है, इसे समझना शुरू किया।’
आकांक्ष कहते हैं, ‘जब हमने इस कंपनी की शुरुआत की, तो घरवालों का सपोर्ट बिल्कुल भी नहीं था। पापा का कहना था कि सरकारी नौकरी छोड़कर ये सब कौन करता है। करिअर के लिए ठीक नहीं है। हालांकि, मेरे दोनों दोस्तों का पूरा सपोर्ट रहा।
शुरुआत में हमने 50 लाख का इन्वेस्ट किया था। इसी से हमने पूरी टेक्नोलॉजी डेवलप की। डॉक्टर्स की टीम बनाई। उन्हें कंपनी के साथ ऑनबोर्ड किया।'
…. तो आपकी कंपनी करती क्या है? मैं आकांक्ष से सवाल पूछता हूं।
आकांक्ष बताते हैं, ‘मान लीजिए कि गांव के किसी व्यक्ति की तबीयत खराब होती है, तो वह सबसे पहले हमारे ई-क्लिनिक पर आ सकता है, जहां एक नर्स होती है।
प्राइमरी चेकअप के बाद यदि लगता है कि उन्हें इलाज की जरूरत है, तो डॉक्टर से ऑनलाइन कॉन्टैक्ट करवाया जाता है। इसके लिए डॉक्टर्स हमारे साथ जुड़े हुए हैं, जो टाइम-शेड्यूल के मुताबिक पेशेंट से कनेक्ट होते हैं।
जिन्हें ऑनलाइन ऐप्लिकेशन चलाने आता है, वो हमारे डिजीक्योर एप्लिकेशन के जरिए ऐप या वेबसाइट से कनेक्ट हो सकते हैं। रिमोट एरिया में रहने वाले किसी को यदि इमरजेंसी में एडमिट करवाना होता है, तो उसके लिए भी हमारी एंबुलेंस होती है। कुछ हॉस्पिटल के साथ भी हमारा टाइअप है।’
आकांक्ष कहते हैं, ‘शुरुआत में जब हम लोग गांव-गांव जाते थे, तो लोगों को ट्रस्ट ही नहीं होता था। उन्हें लगता था कि हम लोग उन्हें धोखा देंगे या उनकी जान के साथ खिलवाड़ कर रहे हैं। फिर धीरे-धीरे लोगों में ट्रस्ट डेवलप होना शुरू हुआ। हमने जब ई-क्लिनिक की शुरुआत की, तो पेशेंट आने लगे। एक पेशेंट से परामर्श शुल्क 100 रुपए लिया जाता है।
अभी हमारी कंपनी में 50 से ज्यादा लोग काम कर रहे हैं। मध्यप्रदेश, बिहार और मिजोरम में सर्विस है। जल्द ही हम इसके विस्तार पर काम कर रहे हैं। कंपनी का सालना टर्नओवर एक करोड़ है।'
अगले रविवार, 25 जून को पॉजिटिव स्टोरी में पढ़िए…
……………………………………………….
वुडन हाउस के बिजनेस से सालना एक करोड़ का टर्नओवर
‘इंटीरियर डिजाइनिंग का कोर्स किया था। कॉलेज पास आउट होने के बाद ही एक कंपनी में काम करने लगा। वहीं पर मैंने लकड़ी से घर बनाना सीखा। एक रोज मेरी बॉस से कहासुनी हो गई, और फिर मैंने अपना स्टार्टअप खोलने का प्लान किया। अपने दोस्त के साथ मिलकर इस कंपनी की शुरुआत की। 8 महीने में ही एक करोड़ का टर्नओवर हो गया है।
पूरी कहानी पॉजिटिव स्टोरी के नेक्स्ट एपिसोड में…